Hedy Lamarr

Hedy Lamarr (š. Hedwig Eva Maria Kiesler; ) lâi nuorttâriijkâlâš čaittâleijee já utkee. Sun huutkâi oovtâst George Antheiláin távjudâhnjuškom vuáđuld piäđguispektritekniik, mii lii vuáđđun ovdâmerkkân tááláid WiFi, GPS, já Bluetooth -tekniikáid.

Lamarr pajanij elleekovemaailm tiätun, ko sun čaittâlij čekkilâš elleekooveest Extase (1933), mii lâi ton ááigán tyestilis filmâ já šoddâdij eroottisâš kuáhtámijdis tet polemiik.

 Pärni- já nuorâvuotâ 
Lamarr šoodâi ive 1914 Wienist, Nuorttâriijkâ-Uŋgarist, noomáin Hedwig Eva Maria Kiesler. Sun lâi Gertrud "Trude" Kiesler (š. Lichtwitz; 1894–1977) já Emil Kiesler (1880–1935) áinoo pärni. Suu vaanhimeh láin juuvdáliih, eeči paŋkkihovdâ Lembergist (tááláš Lviv) já enni konsertpianist Budapestist. Lamarr juuđij škoovlâid Wienist, já nubálovihásâžžân vuolgâttui škoovlân Sveeicin.

Ive 1933 Lamarr naajâi Fritz Mandláin, kii lâi nuorttâriijkâlâš viärjufabriikkár já ponccár. Sunnuu näimilitto ij kuhháá pištám, ko Mandl polâttij káálgus já Lamarr patârij Lontoon.

 Karrieer 

 Elleekovekarrieer 
Lamarr algâttij elleekovekarrieeris saksakielâlijn elleekuuvijn, ko nuorttâriijkâlâš stivrejeijee Max Reinhardt kaavnâi suu. Lamarr vuolgij 16-ihásâžžân Reinhardt mield Berlinân máttááttâllâđ čaittâlem. Lamarr vuosmuš roolâ lâi saksalâš elleekooveest Geld auf der Straβe ive 1930. Sun šoodâi tobdosin kuittâg esken ive 1933, ko čaittâlij elleekooveest Extase.

Ko Lamarr ive 1937 patârij näimilittoos Lontoon, sun teeivâi tobbeen Metro-Goldwyn-Mayer studio hoovdâ Louis B. Mayer, kiän peht sun peesâi Hollywoodân čaittâleijen. Mayer faalâi Lamarrân vistig hyeneeb sopâmuš, mon Lamarr ij tuhhiittâm. Ko Mayer lâi vyelgimin maassâd Ovtâstum staatáid, Lamarr väridij liipu siämmáá taampân, já ovdilgo tamppâ kiergânij New York räi, Lamarrist lâi jo ennuv pyereeb sopâmuš. 

Hollywoodist Lamarr čaittâlij vuosmuu eŋgâlâskielâg roolâs elleekooveest Algiers (1938). Sust lâi sopâmuš MGM:áin iivij 1938–1945, kuás sun peesâi tuođâi čäittiđ čaittâlemtáiđuidis ovdâmerkkân elleekuuvijn H.M. Pulham, Esq. (1941) já Tortilla Flat (1942). Enâmustáá sun lâi kuittâg ucebijn roolâin mučis muáttun. Lamarr halijdij merhâšitteebijd roolâid, já nuuvt sun vuáđudij jieijâs pyevtittâsfinnoduv já raahtij elleekuuvijd oovtâst Jack Chertokáin já Hunt Strombergáin. Ive 1946 sij rahtii elleekove The Strange Woman Ben Ames Williams roomaan vuáđuld, já čuávuváá ive almostui Dishonored Lady.

Lamarr pyeremustáá miänástum elleekove lâi Cecil B. DeMille Samson and Delilah, mast sun čaittâlij Delilah. Sun peesâi meid keččâliđ komediast čaittâlem Bob Hope elleekooveest My Favorite Spy (1951). Tast maŋa sun čaittâlij val motomijn elleekuuvijn, ovdilgo jooskâi ive 1958. Suu majemuš elleekove lâi The Female Animal, mast sun čaittâlij oovtâst Jane Powelláin.

 Utken 
Jo pärnivuođâ rääjist Lamarr lâi oppâm ejistis maaŋgâmuđušij mašinij toimâmist. Sun jotelávt tuulhâi Hollywoodist, já vietij rijjâääigis hutkosijnis pääihist. Tuše motomeh tiettii Lamarr rijjâääigi puđâldâsâin. Ohtâ tain lâi Howard Hughes, kii tuárjui Lamarr utkeevuođâ hirmâdávt. Lamarr išedij meid Hughes: ko Hughes smietâi, maht finniiččij kirdemmašinijdis jotelubbon, te Lamarr eeđâi suin, ete mašinij suájáh láá liijkás neljihááh. Sun talle puovtij kirje kuolijn já luudijn, mast analysistij pyereeb häämi suájáid.

Nube maailmsuáđi ääigi Lamarr halijdij išediđ merâvuoimijd, já huutkâi oovtâst George Antheiláin távjudâhnjuškom vuáđuld piäđguispektritekniik, moin torpedoh liččii toimâm. Merâvyeimih iä kuittâg halijdâm väldiđ tom kiävtun, já hutkosist šoodâi syeligâs. Maŋeláá suátiviehâ já priivaatfinnoduvah ovdeedškuottii jieijâs teknologiaid Lamarr hutkos vuáđuld. Tááláá ääigi suu tekniik lii kiävtust masa puoh sraŋgâttes digitaallâš rustigijn. Hutkos árvu lii suulân 30 miljard eurod, mutâ Lamarr jieš ij uážžum tast maiden.

 Persovnlâš eellim já jäämmim 
Lamarrist šoodâi Ovtâstum staatâi aalmugjeessân ive 1953. Sun lâi nämilittoost ohtsis kuttii: Mandláin, elleekovekietâčällee Gene Markeyin, čaittâleijee John Loderáin, ijjâklubi omâsteijee Ernest Staufferáin, oljomiljonáár W. Howard Leein já juuriist Lewis W. Boies Jr.áin.  Sun adoptistij oovtâ päärni, James, já sust lijjii kyehti päärni Loderáin.

Lamarr vietij majemuid ivijdis päihistis Orlandost, kost sun meid jaamij 86-ihásâžžân.

Filmografia
Käldee:  IMDb 
IheNommâRoolâHuámášutmeh 1930 Geld auf der Straße Nuorâ nissoon  1931 Sturm im Wasserglas Čällee  Die Koffer des Herrn O.F. Helene 1932 Man braucht kein Geld Käthe Brandt  1933 Ekstase Eva Hermann  1938 Algiers Gaby 1939 Lady of the Tropics Manon deVargnes Carey 1940 I Take This Woman Georgi Gragore Decker Boom Town Karen Vanmeer Comrade X Golubka/ Theodore Yahupitz/ Lizvanetchka "Lizzie" 1941 Come Live With Me Johnny Jones Ziegfeld Girl Sandra Kolter H.M. Pulham, Esq. Marvin Myles Ransome 1942 Tortilla Flat Dolores Ramirez Crossroads Lucienne Talbot White Cargo Tondelayo 1944 The Heavenly Body Vicky Whitley The Conspirators Irene Von Mohr Experiment Perilous Allida Bederaux 1945 Her Highness and the Bellboy Princess Veronica 1946 The Strange Woman Jenny Hager já pyevtitteijee 1947 Dishonored Lady Madeleine Damien já pyevtitteijee 1948 Let's Live a Little Dr. J.O. Loring já pyevtitteijee 1949 Samson and Delilah Delilah Suu vuosmuš elleekove Technicoloráin 1950 A Lady Without Passport Marianne Lorress Copper Canyon Lisa Roselle 1951 My Favorite Spy Lily Dalbray 1954 L'amante di Paride Helen of Troy,Joséphine de Beauharnais,Genevieve of Brabant  1957 The Story of Mankind Joan of Arc 1958 The Female Animal Vanessa Windsor

 Fáádást eres soojijn 

 Käldeeh 

Luokka:Hollywood Walk of Fame
Luokka:Ive 1914 šoddâmeh
Luokka:Ive 2000 jämimeh
Luokka:Nuorttâriijkâliih čaittâleijeeh
Luokka:Nuorttâriijkâliih utkeeh
Luokka:Ovtâstumstaatâliih čaittâleijeeh
Luokka:Ovtâstumstaatâliih utkeeh